作者:皎然
標題:兵後早春登故鄣南樓望崑山寺白鶴觀示清道人並沈道士
內容:新陽故樓上，眇眇傷遐眷。違世情易忘，羈時得無倦。春歸華柳發，世故陵穀變。擾擾陌上心，悠悠夢中見。蒼林有靈境，杳映遙可羨。春日倚東峰，華泉落西甸。鐘聲在空碧，幡影搖蔥蒨。緬想山中人，神期如會面。別離芳月積，岐路浮雲偏。正□入空門，仙君依苦縣。隳形舍簪紱，烹玉思精煉。事外宜我心，人間豈予戀。身遺世自薄，道勝名必賤。耳目何所娛，白雲與黃卷。